ᱢᱚᱱᱢᱚᱦᱚᱱ ᱥᱤᱝ

ᱢᱚᱱᱢᱚᱦᱚᱱ ᱥᱤᱝ (ᱯᱚᱧᱡᱟᱵᱤ: ਮਨਮੋਹਨ ਸਿੰਘ; ᱡᱟᱱᱟᱢ : ᱒᱖ ᱥᱮᱯᱴᱮᱢᱵᱚᱨ ᱑᱙᱓᱒–᱒᱖ ᱰᱤᱥᱮᱢᱵᱚᱨ ᱒᱐᱒᱔) ᱫᱚ ᱥᱤᱧᱚᱛ ᱨᱤᱱᱤᱡ ᱢᱤᱫ ᱠᱟᱹᱣᱰᱤᱭᱟᱹᱨᱤᱭᱟᱹ ᱛᱟᱦᱮᱸ ᱠᱟᱱᱟᱭ ᱟᱨ ᱒᱐᱐᱔ ᱠᱷᱚᱱ ᱒᱐᱑᱔ ᱦᱟᱹᱵᱤᱡ ᱥᱤᱧᱚᱛ ᱨᱤᱱᱤᱡ ᱑᱔ ᱟᱹᱱᱤᱡ ᱢᱟᱨᱟᱝ ᱜᱚᱢᱠᱮ ᱞᱮᱠᱟᱛᱮ ᱛᱟᱦᱮᱸ ᱠᱟᱱᱟᱭ ᱾ ᱥᱤᱝ ᱫᱚ ᱥᱤᱧᱚᱛ ᱨᱤᱱᱤᱡ ᱯᱩᱭᱞᱩ ᱥᱤᱠᱷ ᱢᱟᱨᱟᱝ ᱢᱚᱱᱛᱨᱤ ᱠᱟᱱᱟᱭ ᱾ ᱱᱮᱦᱨᱩ ᱛᱟᱭᱚᱢ ᱢᱚᱬᱮ ᱥᱮᱨᱢᱟ ᱢᱟᱨᱟᱝ ᱜᱚᱢᱠᱮ ᱠᱟᱹᱢᱤ ᱛᱩᱞᱟᱹᱣ ᱠᱟᱛᱮ ᱫᱚᱥᱟᱨ ᱫᱷᱟᱣ ᱢᱟᱨᱟᱝ ᱜᱚᱢᱠᱮ ᱦᱩᱭᱩᱜ ᱨᱮᱱᱟᱜ ᱫᱟᱣ ᱮ ᱧᱟᱢ ᱞᱮᱫ ᱛᱟᱦᱮᱸᱫ ᱾

᱑᱙᱙᱑ ᱥᱟᱞᱮ ᱨᱮ ᱥᱤᱧᱚᱛ ᱠᱟᱹᱣᱰᱤ ᱟᱱᱟᱴ ᱨᱮ ᱛᱟᱦᱮᱸ ᱠᱟᱱᱟ ᱚᱠᱛᱮ ᱱᱟᱶᱟ ᱵᱟᱪᱷᱚᱱᱤᱡ ᱢᱟᱨᱟᱝ ᱜᱚᱢᱠᱮ ᱱᱚᱨᱥᱤᱝ ᱨᱟᱣ ᱦᱟᱦᱟᱲᱟ ᱜᱮ ᱢᱚᱱᱢᱚᱦᱚᱱ ᱮ ᱵᱟᱪᱷᱟᱣ ᱞᱮᱫᱮ ᱛᱟᱦᱮᱸᱫ ᱠᱟᱹᱣᱰᱤ ᱢᱚᱱᱛᱨᱤ ᱞᱮᱠᱟᱛᱮ ᱾ ᱟᱹᱰᱤ ᱠᱮᱴᱮᱡ ᱵᱤᱨᱩᱫᱽ ᱛᱟᱭᱚᱢ ᱦᱚᱸ ᱥᱤᱧᱚᱛ ᱨᱮᱱᱟᱜ ᱠᱟᱹᱣᱰᱤ ᱵᱮᱵᱚᱥᱛᱟ ᱨᱮᱱᱟᱜ ᱰᱷᱚᱝ ᱥᱩᱫᱷᱟᱹᱨ ᱞᱟᱹᱜᱤᱫ ᱟᱹᱰᱤ ᱠᱮᱴᱮᱡ ᱜᱮ ᱠᱩᱨᱩᱢᱩᱴᱩ ᱞᱮᱫ ᱛᱟᱦᱮᱸᱫ ᱾ ᱱᱚᱝᱠᱟ ᱛᱮ ᱥᱤᱧᱚᱛ ᱨᱮᱱᱟᱜ ᱠᱟᱹᱣᱰᱤ ᱟᱱᱟᱴ ᱮ ᱥᱟᱦᱟ ᱞᱮᱫ ᱛᱟᱦᱮᱸᱫ ᱟᱨ ᱡᱮᱜᱮᱛ ᱫᱚᱨᱵᱟᱨ ᱨᱮ ᱢᱤᱫ ᱢᱟᱨᱟᱝ ᱠᱟᱹᱣᱰᱤᱭᱟᱹᱨᱤ ᱞᱮᱠᱟᱛᱮ ᱴᱷᱟᱶᱮ ᱧᱟᱢ ᱞᱮᱫ ᱛᱟᱦᱮᱸᱫ ᱾ ᱩᱱᱚᱠᱛᱚ ᱠᱚᱝᱜᱨᱮᱥ ᱫᱚᱞ ᱑᱙᱙᱖ ᱥᱟᱞᱮ ᱨᱮᱱᱟᱜ ᱵᱟᱪᱷᱱᱟᱣ ᱨᱮ ᱵᱷᱟᱹᱜᱤ ᱚᱨᱡᱚ ᱵᱟᱭ ᱧᱟᱢ ᱞᱮᱫ ᱛᱟᱦᱮᱸᱫ, ᱚᱱᱟ ᱛᱟᱭᱚᱢ ᱑᱙᱙᱘ ᱠᱷᱚᱱ ᱒᱐᱐᱔ ᱥᱟᱞᱮ ᱦᱟᱹᱵᱤᱡ ᱵᱤᱨᱩᱫᱽ ᱫᱚᱞ ᱨᱤᱱᱤᱡ ᱱᱮᱛᱟ ᱞᱮᱠᱛᱮ ᱠᱟᱹᱢᱤ ᱛᱚᱨᱟᱣ ᱞᱮᱫ ᱛᱟᱦᱮᱸᱫ ᱾ ᱒᱐᱐᱔ ᱥᱟᱞᱮ ᱨᱮ ᱠᱚᱝᱜᱨᱮᱥ ᱟᱜ ᱩᱯᱟ ᱥᱚᱨᱠᱟᱨ ᱨᱮ ᱥᱚᱱᱤᱭᱟ ᱜᱟᱱᱫᱷᱤ ᱢᱟᱨᱟᱝ ᱢᱚᱱᱛᱨᱤᱜ ᱵᱟᱭ ᱥᱟᱱᱟ ᱞᱮᱫᱮ ᱠᱷᱟᱱ, ᱢᱚᱱᱢᱚᱦᱚᱱ ᱥᱤᱝ ᱜᱮ ᱥᱤᱧᱚᱛ ᱨᱤᱱᱤᱡ ᱢᱟᱨᱟᱝ ᱜᱚᱢᱠᱮ ᱞᱮᱠᱟᱛᱮ ᱠᱚ ᱵᱟᱪᱷᱟᱣ ᱠᱮᱫᱮᱭᱟ ᱾

ᱡᱤᱭᱚᱱ ᱟᱨ ᱥᱮᱪᱮᱫ
ᱢᱚᱱᱢᱚᱦᱚᱱ ᱥᱤᱝ ᱫᱚ ᱒᱖ ᱥᱮᱯᱴᱮᱢᱵᱚᱨ ᱑᱙᱓᱒ ᱥᱟᱞᱮ ᱨᱮ ᱜᱟᱦᱚ (ᱱᱤᱛ ᱫᱚ ᱯᱟᱠᱤᱥᱛᱟᱱ ᱨᱮ) ᱧᱩᱛᱩᱢᱟᱱ ᱴᱷᱟᱶ ᱨᱮ ᱡᱟᱱᱟᱢ ᱞᱮᱱ ᱛᱟᱦᱮᱸᱫ ᱢᱤᱫ ᱥᱤᱠᱷ ᱜᱷᱟᱨᱚᱸᱡᱽ ᱨᱮ ᱾

ᱵᱷᱟᱨᱚᱛ ᱟᱨ ᱯᱟᱠᱤᱥᱛᱟᱱ ᱦᱟᱹᱴᱤᱧᱮᱱ ᱛᱟᱭᱚᱢ ᱩᱱᱠᱩ ᱫᱚ ᱚᱢᱨᱤᱛᱥᱚᱨ ᱠᱚ ᱦᱮᱡ ᱞᱮᱱᱟ, ᱚᱸᱰᱮ ᱦᱤᱱᱫᱩ ᱵᱤᱨᱫᱟᱹᱜᱟᱲ ᱨᱮ ᱚᱞ ᱯᱟᱲᱦᱟᱣ ᱞᱮᱱ ᱛᱟᱦᱮᱸᱫ ᱾ ᱚᱱᱟ ᱛᱟᱭᱚᱢ ᱪᱚᱱᱰᱤᱜᱚᱰ ᱨᱮ ᱢᱮᱱᱟᱜ ᱯᱚᱧᱡᱟᱵᱽ ᱡᱮᱜᱮᱛ ᱵᱤᱨᱫᱟᱹᱜᱟᱲ ᱨᱮ ᱥᱮᱞᱮᱫ ᱠᱟᱛᱮ ᱠᱟᱹᱣᱰᱤ ᱟᱹᱨᱤ ᱨᱮ ᱥᱚᱱᱮᱨᱮ ᱥᱤᱫ ᱞᱮᱫ ᱛᱟᱦᱮᱸᱫ ᱾
ᱥᱤᱝ ᱫᱚ ᱜᱩᱨᱥᱚᱨᱚᱸ ᱠᱚᱣᱨ ᱥᱟᱶ ᱵᱟᱯᱞᱟ ᱦᱟᱠᱟᱱᱟᱭ ᱾ ᱩᱱᱠᱤᱱ ᱨᱤᱱ ᱯᱮᱭᱟ ᱠᱩᱲᱤ ᱜᱤᱫᱽᱨᱟᱹ ᱢᱮᱱᱟᱜ ᱠᱚᱣᱟ ᱩᱯᱤᱱᱫᱚᱨ ᱥᱤᱝ, ᱫᱟᱢᱚᱱ ᱥᱤᱝ ᱟᱨ ᱚᱢᱨᱤᱛ ᱥᱤᱝ ᱾

ᱢᱟᱨᱟᱝ ᱢᱚᱱᱛᱨᱤ ᱚᱠᱛᱚ ᱨᱮᱱᱟᱜ ᱠᱟᱹᱢᱤ
ᱟᱡ ᱢᱟᱨᱟᱝ ᱢᱚᱱᱛᱨᱤ ᱛᱟᱦᱮᱸ ᱠᱟᱱ ᱚᱠᱛᱚ ᱨᱮ ᱟᱭᱢᱟ ᱩᱛᱱᱟᱹᱣᱟᱱ ᱠᱟᱹᱢᱤᱦᱚᱨᱟ ᱮᱦᱚᱵ ᱞᱮᱱ ᱛᱟᱦᱮᱸᱫ ᱾ ᱚᱱᱟ ᱠᱚ ᱢᱩᱸᱫᱽ ᱨᱮ ᱟᱹᱛᱩ ᱫᱤᱥᱚᱢ ᱦᱚᱲᱢᱚᱥᱟᱶᱟᱨ ᱡᱚᱥ (ᱜᱨᱟᱢᱤᱬ ᱥᱣᱟᱥᱛᱷᱚ ᱢᱤᱥᱚᱱ), ᱨᱚᱡᱽᱜᱟᱨ ᱜᱟᱨᱮᱱᱴᱤ ᱟᱠᱴ ᱮᱢᱟᱱ ᱮᱢᱟᱱ ᱾ ᱥᱤᱧᱚᱛ ᱨᱮᱱᱟᱜ ᱠᱟᱹᱣᱰᱤ ᱵᱮᱵᱚᱥᱛᱟ ᱟᱹᱰᱤ ᱜᱮ ᱩᱛᱱᱟᱹᱣ ᱞᱮᱱ ᱛᱟᱦᱮᱸᱫ ᱾ ᱒᱐᱐᱙ ᱥᱟᱞᱮ ᱨᱮ ᱥᱟᱝᱜᱮ ᱫᱤᱥᱣᱟᱹ ᱥᱚᱦᱚᱫ ᱛᱮ ᱩᱯᱟ ᱒ ᱥᱚᱨᱠᱟᱨ ᱛᱮᱭᱟᱨ ᱞᱮᱱ ᱛᱟᱦᱮᱸᱫ ᱟᱨ ᱢᱚᱱᱢᱚᱦᱚᱱ ᱫᱚ ᱫᱚᱥᱟᱨ ᱫᱷᱟᱣ ᱢᱟᱨᱟᱝ ᱜᱚᱢᱠᱮ ᱞᱮᱠᱟᱛᱮ ᱠᱚ ᱵᱟᱪᱷᱟᱣ ᱞᱮᱫᱮᱭᱟ ᱾ ᱒᱐᱑᱔ ᱥᱟᱞᱮ ᱨᱮ ᱫᱚ ᱢᱚᱱᱢᱚᱦᱚᱱ ᱵᱟᱪᱷᱱᱟᱣ ᱨᱮ ᱵᱟᱭ ᱥᱮᱞᱮᱫ ᱞᱮᱱᱟ ᱾

ᱥᱟᱹᱠᱷᱭᱟᱹᱛ

ᱵᱟᱨᱦᱮ ᱡᱚᱱᱚᱲ

 Prime Minister Manmohan Singh Prime Ministers Office, Archived
 Profile and CV of Prime Minister Manmohan Singh Prime Ministers Office, Archived
 Cabinet of Prime Minister Manmohan Singh Prime Ministers Office, Archived

ᱛᱷᱚᱠ:ᱨᱟᱡᱱᱮᱛᱟ